**Raport narativ ERASMUS**

Student: Dascalul Dan – Nicolae

Universitatea gazdă: Hochschule Wismar , Germania

Specializarea: Tehnologia Construcţiilor de Maşini

An universitar : 2012-2013

Pentru un student, obţinerea unei mobilităţi Erasmus este o şansă de a călători în străinătate, de a interacţiona cu o cultură nouă şi de a învăţa sau perfecţiona o limbă străină. Pornind de la aceste premise m-am hotărât să aplic şi eu pentru un semestru de schimb în cadrul acestui program. Aşa a început, mai întâi, munca de documentare pe internet şi din broşurile de la Biroul de Relaţii Internaţionale.

Alegerea am făcut-o uşor deoarece mi-am dorit de la început să merg în Germania. Pe lista de universităţi partenere am gasit şi două universităţi germane şi acestea au fost primele în lista de opţiuni. Din cele două locuri disponibile pentru „Hochschule Wismar” eu am obţinut unul , al doilea loc fiind ocupat şi mai târziu abandonat de alt student. Deci, în această „călătorie” am plecat singur.

Am început apoi formalităţile legate de documente şi contractul financiar. Am primit fondurile sub formă de grant, din care 80% imediat după ce am ajuns acolo. Suma calculată de mine din cei 80% a fost de 412 euro pe lună. Banii au fost oarecum suficienţi, însă a trebuit să apelez şi la ajutor financiar din partea familiei. Germania este totuşi prima putere economică din Europa, iar preţurile sunt pe măsură.

Ajuns în Wismar am găsit un oraş mic, liniştit şi cu o arhitectură foarte frumoasă. Totuşi am sosit cu două săptămâni înainte de începerea cursurilor, fapt dovedit a fi o idee bună pentru că am avut destul timp pentru documentele de înscriere, cazare, cunoaşterea oraşului şi chiar pentru a învăţa un pic de germană.

Mai târziu i-am cunoscut şi pe ceilalţi studenţi Erasmus dar şi studenţi veniţi cu alte burse de pe toate continentele. Au fost multe activităţi organizate de Universitatea din Wismar menite să ne facă sa comunicăm cât mai mult („Chinese dinner”, „City Ralley”, petreceri , vizite la muzee şi excursii în: Berlin, Schwerin, Stralsund).

Programul de studiu a fost destul de flexibl, am avut ocazia să aleg cursuri atât de la clasa internaţională, în limba engleză, cât şi de la facultatea de inginerie, în limba germană. Am optat mai mult pentru cele în limba germană fiindcă din cele de la clasa internaţională foarte puţine au legatură cu ingineria. Bineînţeles, a fost mai greu dar nu îmi pare rău de alegerea facută. Pe lângă acestea se pot alege oricare alte cursuri opţionale pentru interesul propriu, profesional sau cultural.

Este o experienţă extraordinară, ce presupune ieşirea din zona de confort, dar totodată plină de oportunităţi şi în care se pot lega prietenii durabile.